ΓΡΑΠΤΗ ΕΡΩΤΗΣΗ E-2059/99

υποβολή: Karin Scheele (PSE) προς την Επιτροπή

(12 Νοεμβρίου 1999)

Θέμα: Κλείσιμο του πυρηνικού εργοστασίου Bohunice

Η Κυβέρνηση της Σλοβακίας είχε λάβει απόφαση το 1994 να κλείσει τους δύο αντιδραστήρες V-1 του πυρηνικού εργοστασίου Bohunice το 2000. Αυτό αναφέρεται και στην Ατζέντα 2000. Στα τέλη Σεπτεμβρίου, η Κυβέρνηση της Σλοβακίας αναθεώρησε την απόφασή της και ενέκρινε νέο χρονοδιάγραμμα που προβλέπει το κλείσιμο της μονάδας το 2008. Ο Επίτροπος Gόnther Verheugen χαιρέτισε την απόφαση αυτή.

Στη γνωμοδότηση για την αίτηση προσχώρησης της Σλοβακίας στην ΕΕ, η Επιτροπή επισημαίνει ότι ύστερα από κάποια έργα εκσυγχρονισμού και αναβάθμισης της ασφάλειας (μέχρι το 1999), ο αντιδραστήρας τύπου Α1 θα διακόψει οριστικά τη λειτουργία του. Στο πλαίσιο της εταιρικής σχέσης ενόψει της ένταξης της Σλοβακίας, η Κυβέρνηση της χώρας αυτήςποχρεούται να εφαρμόσει ένα ρεαλιστικό πρόγραμμα για το κλείσιμο του πυρηνικού εργοστασίου Bohunice. Στην έκθεση της Επιτροπής του Νοεμβρίου 1998 με θέμα τις προόδους της Σλοβακίας ενόψει της προσχώρησης, επισημαίνεται ήδη ότι η παράταση λειτουργίας της μονάδας πέραν του 1999 δεν συνάδει ούτε με την εταιρική σχέση ούτε και με την απόφαση της Σλοβακικής Κυβέρνησης του 1994.

Μπορεί η Επιτροπή να απαντήσει τα εξής ερωτήματα:

1. Πώς αξιολογεί το νέο χρονοδιάγραμμα της Σλοβακικής Κυβέρνησης σε σχέση με την προσχώρηση στην ΕΕ;

2. Σκοπεύει η Επιτροπή να αποδώσει ιδιαίτερη προσοχή στην τήρηση του χρονοδιαγράμματος που προβλέπει η προενταξιακή συμφωνία εταιρικής σχέσης και να λάβει εάν χρειαστεί τα ενδεδειγμένα μέτρα;

Απάντηση του κ. Verheugen εξ ονόματος της Επιτροπής

(9 Δεκεμβρίου 1999)

Σύμφωνα με τους ορισμούς που διατυπώθηκαν κατά τη συνάντηση της Ομάδας των επτά περισσότερο βιομηχανοποιημένων χωρών στο Μόναχο το 1992,πάρχουν στο Bohunice δύο αντιδραστήρες τύπου VVER 440/230 (μονάδες 1 και 2 του Bohunice V1), οι οποίοι είναι μη αναβαθμίσιμοι σε εύλογο κόστος, καθώς και δύο αντιδραστήρες τύπου VVER 440/213 (μονάδες 3 και 4 του Bohunice V2), οι οποίοι είναι αναβαθμίσιμοι. Ο παλιός αντιδραστήρας του Bohunice A1 έπαυσε να λειτουργεί το 1977 και βρίσκεται επί του παρόντος στο στάδιο του παροπλισμού.

Η εξαρχής προβλεπόμενη διάρκεια λειτουργίας των μονάδων 1 και 2 του Bohunice V1 είναι μέχρι το 2008 και μέχρι το 2010, αντιστοίχως. Τα τελευταία χρόνια, η σλοβακική κυβέρνηση επενδύει σημαντικά ποσά (περίπου 200 εκατ.) για τη βελτίωση των προτύπων ασφαλείας στο Bohunice V1 (μονάδες 1 και 2), προκειμένου να επιτρέψει τη λειτουργία τους μέχρι τα έτη 2010 και 2012, αντιστοίχως, η και πέραν των ετών αυτών. Παρά τις επενδύσεις αυτές, έχει ληφθεί απόφαση για την έναρξη της διαδικασίας κλεισίματος του πυρηνικού σταθμού Bohunice V1 το έτος 2006 για τη μονάδα 1 και το 2008 για τη μονάδα 2.

Η Επιτροπή θεωρεί τις ημερομηνίες αυτές ρεαλιστικές και αξιόπιστες. Θα καταβάλει κάθε προσπάθεια προκειμένου να τηρηθούν αυτές οι ημερομηνίες κλεισίματος.

Η εταιρική σχέση του 1999 για την προσχώρηση αναφέρει ρητά ότι η προετοιμασία για το κλείσιμο και τον παροπλισμό του Bohunice V1 αποτελεί βασική προτεραιότητα. Η Επιτροπή προτίθεται να παρακολουθήσει με ιδιαίτερη προσοχή τις εξελίξεις όσον αφορά το σταθμό Bohunice V1. Επίσης, είναι έτοιμη ναποστηρίξει και να συνεργαστεί στενά με τις σλοβακικές αρχές προκειμένου να επιτευχθεί ο στόχος του έγκαιρου κλεισίματος και παροπλισμού των αντιδραστήρων του Bohunice V1, ιδίως μέσω της παροχής χρηματοδοτικής ενίσχυσης και εμπειρογνωμοσύνης. Η σχετική πρόοδος θα αξιολογείται σε τακτά χρονικά διαστήματα στο πλαίσιο τόσο των προενταξιακών μέσων όσο και της διαδικασίας προσχώρησης.